INDOKOLÁS

Az EU és Marokkó között létrejött halászati partnerségi megállapodás legutóbbi jegyzőkönyvének parafálására 2011. február 25-én került sor. A jegyzőkönyv időbeli hatálya egy évre, a 2011. február 28. és 2012. február 27. közötti időszakra terjedt volna ki.

Miután azt 2011. július 13-án a megállapodás mindkét fele aláírta, a jegyzőkönyv visszamenőleges hatállyal, 2011. február 28-tól ideiglenes alkalmazásra került az Európai Közösség és a Marokkói Királyság között létrejött halászati partnerségi megállapodással előírt halászati lehetőségek és pénzügyi hozzájárulás megállapításáról szóló, az Európai Unió és a Marokkói Királyság közötti jegyzőkönyvnek az Európai Unió nevében történő aláírásáról és ideiglenes alkalmazásáról szóló 2011/491/EU tanácsi határozat alapján.

Ahhoz, hogy a jegyzőkönyvet a Tanács az EU nevében megkösse, az Európai Unió működéséről szóló szerződés 218. cikke (6) bekezdésének a) pontja értelmében az Európai Parlament egyetértése szükséges. A Parlament azonban 2011. december 14-én úgy szavazott, hogy nem adja egyetértését a jegyzőkönyv megkötéséhez. Erről a döntéséről december 15-én hivatalosan is értesítette a Tanácsot.

Az Európai Unió ennélfogva nincs abban a helyzetben, hogy megkösse a jegyzőkönyvet. A szerződések jogáról szóló Bécsi Egyezmény 25. cikkének (2) bekezdése értelmében egy szerződés ideiglenes alkalmazása megszűnik, amennyiben az egyik fél arról értesíti a másik felet, amelyikkel ideiglenesen alkalmazza a szerződést, hogy nem kíván a szerződésben részes féllé válni.

A Bizottság mindezek alapján azt javasolja, hogy a Tanács helyezze hatályon kívül jegyzőkönyv aláírásáról és ideiglenes alkalmazásáról szóló határozatát, valamint hogy Marokkó kormányát tájékoztassa erről a határozatról.

2011/0466 (NLE)

Javaslat

A TANÁCS HATÁROZATA

az Európai Közösség és a Marokkói Királyság között létrejött halászati partnerségi megállapodással előírt halászati lehetőségek és pénzügyi hozzájárulás megállapításáról szóló, az Európai Unió és a Marokkói Királyság közötti jegyzőkönyvnek az Európai Unió nevében történő aláírásáról és ideiglenes alkalmazásáról szóló 2011/491/EU tanácsi határozat hatályon kívül helyezéséről

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 218. cikke (5) bekezdésével összefüggésben értelmezett 43. cikkére,

tekintettel az Európai Bizottság javaslatára[1],

mivel:

1. Az Európai Közösség és a Marokkói Királyság között létrejött halászati partnerségi megállapodással előírt halászati lehetőségek és pénzügyi hozzájárulás megállapításáról szóló, az Európai Unió és a Marokkói Királyság közötti jegyzőkönyvet (a továbbiakban: a jegyzőkönyv) a felek a 2011. július 12-i 2011/491/EU tanácsi határozat[2] értelmében 2011. február 28. óta ideiglenesen alkalmazzák.

2. A Tanácsnak az Európai Unió működéséről szóló szerződés 218. cikke (6) bekezdésének a) pontja szerinti, 2011. július 15-i kérésére válaszul az Európai Parlament 2011. december 14-én úgy szavazott, hogy nem adja egyetértését[3] a jegyzőkönyv megkötéséhez.

3. Ezért a 2011/491/EU tanácsi határozatot hatályon kívül kell helyezni, és Marokkót haladéktalanul értesíteni kell arról, hogy a jegyzőkönyv ideiglenes alkalmazása a szerződések jogáról szóló Bécsi Egyezmény 25. cikkének (2) bekezdése értelmében megszűnik,

ELFOGADTA EZT A HATÁROZATOT:

1. cikk

Az Európai Közösség és a Marokkói Királyság között létrejött halászati partnerségi megállapodással előírt halászati lehetőségek és pénzügyi hozzájárulás megállapításáról szóló, az Európai Unió és a Marokkói Királyság közötti jegyzőkönyvnek az Európai Unió nevében történő aláírásáról és ideiglenes alkalmazásáról szóló 2011/491/EU tanácsi határozat hatályát veszti.

2. cikk

A Tanács elnöke felhatalmazást kap, hogy kijelölje az(oka)t a személy(eke)t, aki(k) jogosult(ak) a szerződések jogáról szóló bécsi egyezmény 25. cikkének (2) bekezdése szerint arról értesíteni Marokkót, hogy az Európai Unió már nem kíván a jegyzőkönyv részes felévé válni. Az értesítést levél formájában kell megtenni.

A levél szövege e határozat mellékletét képezi.

3. cikk

Ez a határozat elfogadásának napján lép hatályba.

4. cikk

A határozatot az Európai Unió Hivatalos Lapjában ki kell hirdetni.

Kelt

a Tanács részéről

az elnök

Melléklet

Az Európai Unió levele

Tisztelt Hölgyem/Uram!

Hivatkozással az Európai Közösség és a Marokkói Királyság között létrejött halászati partnerségi megállapodással előírt halászati lehetőségek és pénzügyi hozzájárulás megállapításáról szóló, az Európai Unió és a Marokkói Királyság közötti, 2011. február 25-én parafált jegyzőkönyvre, valamint annak a 12. cikkében előírt, és a jegyzőkönyvnek a felek által 2011. július 13-án történő aláírása révén elfogadott ideiglenes alkalmazására:

A szerződések jogáról szóló bécsi egyezmény 25. cikkének (2) bekezdésével összhangban az Európai Unió ezúton értesíti a Marokkói Királyságot, hogy már nem kíván a fent említett jegyzőkönyv részes felévé válni.

Kérem, fogadja megkülönböztetett nagyrabecsülésem kifejezését.

az Európai Unió nevében,

[1] [hivatkozást pótolni]

[2] HL L 202., 2011.8.5., 1. o.

[3] [pótolni a hivatalos értesítésre vonatkozó hivatkozást]